b'\n_START_ARTICLE_\nJordtekstur\n_START_PARAGRAPH_\nJordteksturen er et udtryk for den procentvise sammens\xc3\xa6tning af jordens faste partikler, der inddeles i sten, grus, sand, silt, ler og humus. Af og til kan man desuden finde kalk som meget sm\xc3\xa5, uopl\xc3\xb8ste korn i jorden. Man finder den v\xc3\xa6gtm\xc3\xa6ssige sammens\xc3\xa6tning ved at t\xc3\xb8rre en jordpr\xc3\xb8ve, veje den og afbr\xc3\xa6nde alt organisk stof. Hermed er humusdelen fjernet. Dern\xc3\xa6st sorterer man resten ved at lade den passere gennem en r\xc3\xa6kke sier med aftagende maskest\xc3\xb8rrelse, s\xc3\xa5dan at den sidste har maskest\xc3\xb8rrelsen 0,002 mm. N\xc3\xa5r opdelingen er sket, vejer man hver af fraktionerne og s\xc3\xa6tter dem i forhold til pr\xc3\xb8vens samlede v\xc3\xa6gt. P\xc3\xa5 den m\xc3\xa5de f\xc3\xa5r man en procentfordeling af partiklerne. Det er dog v\xc3\xa6sentligt at bem\xc3\xa6rke, at v\xc3\xa6gtprocenter ikke kan s\xc3\xa6ttes lig med rumfangsprocenter. Humus har en lav v\xc3\xa6gtfylde og optager alts\xc3\xa5 en st\xc3\xb8rre rumfangsdel, end man kunne tro ud fra v\xc3\xa6gtprocenten.'